**JEŽEVA KUĆICA - Branko Ćopić**

***Pozorište***

**I ČIN  - UVOD**

**Narator :**

Po šumi, širom, bez staze, puta

Ježurka Ježić povazdan luta.

Lovom se bavi često ga vide,

s trista kopalja na juriš ide.

I vuk i medo, pa čak i – ovca,

poznaju ježa, slavnoga lovca.

Jastreb ga štuje, vuk mu se sklanja,

zmija ga šarka po svu noć sanja.

Pred njim dan hoda, širi se strava,

njegovim tragom putuje slava.

**II ČIN - LIJINO PISMO**

**Narator :**

Jednoga dana, videli nismo,

Ježić je, kažu, dobio pismo.

Medeno pismo, pričao meca,

stiglo u torbi poštara zeca.

Adresa kratka, slova k'o jaja:

**Zec :**

"Za druga Ježa

Na kraju gaja".

**Narator :** U pismu piše:

**Lisica :** "Ježurka, brate, sanjam te često i

mislim na te.

Evo ti pišem iz kamenjara guskinim perom.

Divno li šara!

Dođi na ručak u moju logu, požuri samo,

ne žali nogu.

Sa punim loncem i masnim brkom

čekaću na te, požuri trkom.

Nežno te grli medena lica

i pozdrav šalje lisica Mica"

**Narator :** Jež se veseli:

**Jež** :

– Na gozbu, veli,

tu šale nema, hajd da se sprema.

**Narator :** Ježurka Ježić lukavo škilji,

pregleda bodlje i svaku šilji.

**Jež :**

- Ako bi usput došlo do boja,

nek bude spremna odbrana moja.

**III ČIN** **- KOD LIJINE KUĆE**

**Narator :** Sunčani krug se u zenit dig'o

kad je Ježurka do lije stig'o.

Pred kućom- logom, kamenog zida,

Ježurka Ježić svoj šešir skida,

klanja se, smeška, kavalir pravi,

biranom frazom lisicu zdravi:

**Jež :**

- Dobar dan, lijo, vrlino čista,

klanjam se tebi, sa bodlja trista.

Nek perje petla krasi tvoj dom,

kokoš nek sedi u loncu tvom!

Guskino krilo lepeza tvoja,

a jastuk meki patkica koja.

Živela večno u miru, sreći,

nikada lavež ne čula pseći.

I još ti ovo na kraju velim:

ja sam za ručak trbuhom celim!

**Narator :**

Otpoče ručak čaroban, bajni.

I jež i lija od masti sjajni.

Jelo za jelom samo se niže,

Ježurka često zdravicu diže:

u zdravlje lije i njene kuće,

za pogibiju lovčeva Žuće.

Niže se ručak četvorosatni,

zategnu trbuh k'o bubanj ratni.

**IV ČIN - NOĆ**

**Narator :** Evo i noći, nad šumom celom

nadvi se suton sa modrim velom

Promakne samo leptir koji

i vetar noćnik listove broji.

Utihnu šuma, nestade graje,

mačaka divljih oči se sjaje.

Skitnica svitac svetiljku pali,

čarobnim sjajem putanju žali.

A sova huknu svoj ratni zov:

**Sova :** - Drž'te se, ptice, počinje lov!

**V ČIN - RASTANAK**

**Narator :** Ježić se diže, njuškicu briše.

**Jež :**

-Ja moram kući, dosta je više.

Dobro je bilo, na stranu šala,

lisice draga, e, baš ti hvala.

**Lisica :**

-Moja je kuća čvrsta k'o grad,

prenoći u njoj – Kuda ćeš sad?

**Narator :**

Tako ga lija na konak sladi

a jež se brani, šta da se radi:

**Jež :**

-Zahvaljujem se pozivu tvom,

al' mi je draži moj skromni dom!

**Lisica :** -Ostani kume,

**Narator :** lija sve guče,

moli ga, zove, za ruku vuče.

Al' jež tvrdoglav, osta pri svom

**Jež :**

**-** Draži je meni moj skromni dom!

**Narator :**

Šušte i šumom jež meri put,

kroz granje mesec svetli mu put.

Ide jež, gunđa, dok zvezde sjaje:

**Jež :**

 - Kućico moja, najlepši raju!

**VI ČIN - POTERA**

**Narator :**

Ostade lija, misli se:

**Lisica :**

– Vraga,

što mu je kuća toliko draga?

Kad jež tako žudi za njom,

biće to, bome, bogati dom.

Još ima možda od perja pod,

pečene ševe krase mu svod.

Ta kuća, verujem obiljem sija.

Poćiću, kradom da vidim ja.

**VII ČIN - VUK**

**Narator :**

Požuri lija, nečujna sena,

paperje meko noga je njena.

Dok juri tako uz grobni muk,

pred njom na stazi, stvori se vuk.

**Vuk :**

-Grrr, kuda žuriš, kaži-der lovcu;

možda si negde pronašla ovcu?

**Lisica :**

- Idem da doznam –

**Narator :** lija sve duva -

**Lisica :** zašto jež kuću toliko čuva.

**Vuk :** -Eh, kuća, trice! –

**Narator :** veli vuk zao.

**Vuk :**

-Ta ja bih svoju za jagnje dao!

Poći ću s tobom jer volim šalu,

hoću da vidim ježa – budalu!

**VIII ČIN - MEDO**

 **Narator :**

Dok jure dalje brzo k'o strela,

srete ih medo, prijatelj pčela.

**Medved :** - Sumnjiva žurba –

**narrator :** medo ih gleda -

**Medved :** možda ste našli jezero meda?

**Lisica :** - Ne, nego maštu golica moju,

zašto jež voli kućicu svoju.

**Medved :**

 -Kućica, glupost! Moje mi njuške,

svoju bih dao za gnjile kruške.

Za sati meda dat' ću je svakom!

**Narator :** govori medo na jelo lakom.

**Medved :**

-Poći ću s vama, jer volim šalu,

hoću da vidim ježa – budalu!

**IX ČIN - DIVLjA SVINjA**

**Narator :**

Sve troje jure k'o divlja reka,

odjednom- evo- kaljuga neka.

Divlja se svinja u njoj banja,

pospano škilji i – jelo sanja.

**Divlja svinja :**

- Hr-nji, junaci, sumnjiva trka,

negde se, valjda bogovski krka?!

**Narator :**

- Poskoči svinja, uz mnogo graje,

a vuk joj na to odgovor daje:

**Vuk :**

-Tražimo razlog, blatnjava zvezdo,

zašto jež voli rođeno gnezdo!

**Divlja svinja :**

-Rođeno gnezdo! Tako mi sala,

za pola ručka ja bih ga dala!

Poćiću s vama jer volim šalu,

hoću da vidim ježa- budalu!

**X ČIN - PRED JEŽEVOM KUĆICOM**

**Narator :**

Svi jure složno ka cilju svom,

kuda god prođu – prasak i lom!

Pristigli ježa, glede: on stade

kraj neke stare bukove klade.

Pod kladom rupa, tamna i gluva,

prostirka u njoj od lišća suva.

Tu Ježić uđe, pliva u sreći,

šušti i pipa gde li će leći.

Namesti krevet, od pedlja duži,

zevnu, pa leže i noge pruži.

Sav blažen, sretan, niže bez broja:

**Jež :**

- Kućico draga, slobodo moja!

Palato divna, drvenog svoda,

kolevko meka, lisnatog poda,

uvek ću veran ostati tebi,

nizašta ja te menjao ne bi'!

U tebi živim bez brige, straha

i braniću te do zadnjeg daha!

**XI ČIN - TRI GALAMDžIJE**

**Narator :**

Medved i svinja i s njima vuja

grmnuše gromko prava oluja:

**Vuk, Medved, Divlja svinja :**

- Budalo ježu, bodljivi soju,

zar tako ceniš straćaru svoju?!

Koliba tvoja prava je baba,

krov ti je truo, prostirka slaba.

Štenara to je, tesna i gluva,

sigurno u njoj imaš i buva!

Kućicu takvu, hvališo mali,

za ručak dobar svakom bi dali!

**Narator :**

Rekoše tako, njih troje, ljuti,

dok mudra lija po strani ćuti.

**XII ČIN - JEŽEV ODGOVOR**

 **Narator :**

Diže se Ježić , oči mu sjaje,

gostima čudnim odgovor daje:

**Jež :**

- Ma kakav bio moj rodni prag,

on mi je ipak mio i drag.

Prost je i skroman, ali je moj,

tu sam slobodan i gazda svoj.

Vredan sam, radim bavim se lovom

i mirno živim pod svojim krovom.

To samo hulje, nosi ih vrag,

za ručak daju svoj rodni prag!

Zbog toga samo, lude vas troje

čestite kuće nemate svoje.

Živite, čujem, od skitnje, pljačke

i svršićete – naopačke!

**Narator :**

To sluša lija, pa sudi zdravo:

**Lisica :**

-Sad vidim i ja, jež ima pravo!

**Narator :**

Tako klisnu k jednom ćuviku,

a ono troje digoše viku:

**Vuk, Medved, Divlja svinja :**

- Jež nema pravo, na stranu šala:

a i ti, lijo, baš si – budala!

**XIII ČIN - KRAJ**

**Narator :**

Šta dalje beše, kakav je kraj?

Priča uči to, potanko, znaj.

Krvnika vuka, jadna mu majka

umlati brzo seljačka hajka.

Trapavog medu, oh, kuku, lele,

do same smrti izbole pčele

I divlja svinja pade k'o kruška,

smače je zimus lovačka puška.

Po šumi danas, bez staze, puta

Ježurka Ježić lovi i luta.

Veštak i majstor u poslu svom,

radi i čuva rođeni dom.